Vermiste hond meld self by die polisie aanChico by die polisiestasie (Foto: Support Our Permian Basin Police Officers/Facebook) ŉ Hond het self by die polisie aangemeld toe hy verdwaal het. Chico het ewe by die Odessa-polisiestasie in Texas in die VSA ingestap en met sy voorpote op die toonbank gaan staan – asof hy homself as vermis wou aanmeld. Sers. Rusty Martin was een van die eerste beamptes wat die oulike Chico ontmoet het – en hom graag wou help. “Hy het glad nie beangs gelyk nie. Dit was asof hy net deur die buurt gestap en by die polisie aangemeld het om die beamptes se dag op te kikker,” het Martin gesê. Chico het “baie liefde en aandag gekry” terwyl beamptes sy saak ondersoek het. “Ons het ŉ tennisbal gehad en dit ook in die voorportaal vir hom gegooi. Almal was dol oor hom.” Daar was egter ŉ probleem: Chico se naambordjie was nie meer op sy halsband nie. ŉ Veearts is ontbied om te kyk of Chico dalk met ŉ mikroskyfie gemerk is, maar nog voor hy kon opdaag, het Chico weer ongesiens uit die polisiestasie verdwyn. Chico het gelukkig intussen onthou waar hy bly en het teruggehardloop huis toe. “Sy eienaar het ons die volgende dag gekontak om te sê dis sy hond en hy is veilig tuis. Hulle bly ongeveer ŉ myl van die stasie.” Die Facebook-blad Support Our Permian Basin Police Officers het geskerts: “Ons dink hy wou vir ŉ K-9-posisie aansoek doen.” Lees meer: Daily Mail